ফরাসি তারকা পল পোগবাকে নিয়ে নাটক অব্যাহত। বৃহস্পতিবার লন্ডনের একটি পত্রিকা দাবি করে যে, ১০৫ মিলিয়ন পাউন্ডের (ভারতীয় মুদ্রায় ৯৩৩ কোটি টাকা) বিনিময়ে চার বছরের জন্য ম্যা়ঞ্চেস্টার ইউনাইটেডে সই করতে সম্মতি দিয়েছেন পল পোগবা। কিন্তু দ্রুত সেই ছবি পাল্টাতে শুরু করে। য়ুভেন্তাস তারকার এজেন্ট মিনো রাইওলা জানিয়ে দেন, তাঁদের সঙ্গে এমন কোনও কথাবার্তাই হয়নি। রাইওলা টুইট করেছেন, ‘আমাদের সঙ্গে চুক্তি নিয়ে কোনও কথাবার্তাই হয়নি। তাহলে এই অর্থের অঙ্ক কোথা থেকে উড়ে এল! গোটা ব্যাপারটাই মনগড়া’! আর সেই খবরে রক্তচাপ বেড়ে গিয়েছে ম্যান ইউ-এর নতুন ম্যানেজার জোসে মোরিনহোর। সাংহাইতে দল নিয়ে প্রাক মরসুম প্রস্তুতি সফরের ফাঁকে জোসে ক্লাবকর্তাদের কাছে জানতে চেয়েছেন, শেষপর্যন্ত পোগবাকে কি পাওয়া যাবে? লন্ডনের একটি পত্রিকা দাবি করেছে, পোগবাকে নিয়ে এই টানাপড়েনে মোটেও খুশি হতে পারেননি মোরিনহো। তিনি নাকি জানিয়েছেন, মরসুম শুরুর আগে ফরাসি তারকাকে নিয়ে এই নাটকের দ্রুত নিষ্পত্তি হওয়া প্রয়োজন।
শুক্রবার সাংহাইয়ে বরুসিয়া ডর্টমুন্ডের বিরুদ্ধে প্রস্তুতি ম্যাচ খেলবে ম্যান ইউ। তার আগে সাংবাদিক সম্মেলনে পোগবাকে নিয়ে প্রশ্ন উড়ে আসে মোরিনহোর দিকে। কিছুটা বিরক্ত হয়ে ম্যান ইউ ম্যানেজার বলেছেন, ‘‘ওকে নেওয়া হবে কি না, সেটা ক্লাব বলতে পারবে। তবে আমি এটা বলতে পারি যে, পোগবাকে একান্ত না পাওয়া গেলেও আমাদের সামনে অন্য প্রতিভাবান ফুটবলারকে নেওয়ার পথও খোলা রয়েছে।’’ যোগ করেছেন, ‘‘ইতিমধ্যে ৭৫ শতাংশ দল আমি গুছিয়ে নিয়েছি। মনে রাখতে হবে, এই দলে জ্লাটান ইব্রাহিমোভিচের মতো তারকাও রয়েছে। ফলে আমাদের ভয় পাওয়ার কোনও কারণ নেই।’’